Premierul Marcel Ciolacu a anunţat, joi, că în şedina Executivului vor fi deblocate angajările pentru alte 2700 posturi vacante din spitale şi serviciile de ambulanţă, aceasta fiind a treia decizie similară a Guvernului în sprijinul sistemului medical după cele din ianuarie şi februarie.
”Deblocăm azi angajările pentru alte 2700 posturi vacante din spitale şi serviciile de ambulanţă. Este a treia decizie similară a Guvernului în sprijinul sistemului medical după cele din ianuarie şi februarie, când au fost deblocate angajările pentru 10.000 de posturi”, a spus premierul în debutul şedinţei de guvern.
Marcel Ciolacu a precizat că, în plus, Guvernul va crea un grup de lucru pentru identificarea soluţiilor care să permită accesul pacienţilor la medicamente esenţiale, la preţuri rezonabile.